Þingræður haldnar á Alþingi Íslendinga



Herra forseti. Ég bað um það á fundinum á laugardaginn að nefnd sú sem hefur þetta mál til meðferðar, þ.e. fjh.- og viðskn., kannaði málið. Ég vil leggja þá spurningu fyrir formann nefndarinnar, hv. þm. Pál Pétursson, hvort kannað hafi verið af nefndinni hvernig Alþingi ætlar að uppfylla þá skyldu sína að fylgjast með hvernig Ríkisendurskoðun hagar sínum störfum. Ég lít svo á að það sé skylda Alþingis að fylgjast með því máli. Ég vona að hv. þm. hafi heyrt fréttir á Stöð 2 fyrr í kvöld þar sem rætt var við Hauk Þórðarson lækni og fram kom að hann væri mjög óhress með frv. Að vísu taldi hann að eitthvert hald væri í því sem kom fram í nál. hv. fjh.- og viðskn. en þó alls ekki nægilegt. Sá sem hér stendur hefur rætt við nokkra hæstaréttarlögmenn um sjúkraskýrslurnar og draga þeir mjög í efa að það sé ekki brot á stjórnarskrá. Ég er ekki lögfræðingur en hef rætt við hina mætustu lögfræðinga og lækna um þetta efni og þeir telja að það orki mjög tvímælis, svo að ekki verði fastar að orði kveðið, að það sé ekki brot á stjórnarskránni. Ég vil minna á það sem kom fram hjá þessum hæstaréttarlögmenn að 35–40% af þjóðinni leita einhvern tíma til læknis vegna geðrænna vandamála. Það er mikil spurning hvort þetta sé rétta leiðin, hver og einn hv. þm. lítur bara í eigin barm, til þess að tryggja og endurskoða mál læknanna. Hvort leiðin sé ekki frekar sú að skylda landlæknisembættið til að skoða þessi mál. Sá sem hér stendur hefur fylgst með Ríkisendurskoðun af tilviljun í nokkur ár og ég vil bara segja í því sambandi að ég vil vera með allan fyrirvara ef Alþingi ætlar að ganga frá þessari löggjöf á þann hátt sem hér er lagt til. Og það er alveg víst að þessi mál og fleiri í því sambandi verða tekin upp á næsta þingi og ég held að ráð væri að fresta afgreiðslu þessa máls. Ég óska eftir því, ef formaður nefndarinnar svarar ekki þessum spurningum, að svar komi frá hæstv. forseta sem er tengdur þessu máli þar sem það kemur fram í grg. að forsetar séu einhuga um þetta mál. Í grg. stendur: "Ríkisendurskoðandi hefur tjáð". Það er auðséð að ríkisendurskoðanda er fyrst og fremst umhugað um að þessi mál séu öll í höndum þessa embættis og það er því sú minnsta krafa sem hægt er að gera að því verði svarað hvernig koma eigi þessum málum fyrir. Hvernig Alþingi sjálft, sem ber ábyrgð á þessu, fylgist með slíkri endurskoðun.



Varðandi orð hv. 6. þm. Norðurl. e. vil ég taka fram að að sjálfsögðu hafa forsetar þingsins fylgst með þessu máli. Þetta hefur gengið sína leið í gegnum þingið, fengið þinglega meðferð í hv. Ed. frá allshn. Ed. til samþykktar og síðan fengið meðferð hjá hv. Nd. og eins og fram kemur í nál. telur nefndin þessi lagaákvæði fullnægjandi og að þau stangist ekki á við læknalög. Það hefur verið farið vandlega í það mál eins og fram kom í framsöguræðu hv. nefndarformanns, 1. þm. Norðurl. v. Það þykir ekki ástæða til frekari aðgerða í málinu sem liggur þannig fyrir að hv. Alþingi getur tekið afstöðu til þess og að sjálfsögðu er það Alþingi sem ber ábyrgð á framvindu málsins. Hér er alls ekki ætlunin, eins og þegar hefur komið fram í gögnum málsins, að rjúfa þann trúnað sem hefur ríkt milli lækna og sjúklinga.



Herra forseti. Ég ætla aðeins að bæta við það sem ég sagði áðan. Þegar umboðsmaður Alþingis kemur heim frá Frakklandi mun ég leita til hans um þetta málefni því að mér er það mikið niðri fyrir í sambandi við þetta mál og er búinn að kanna ýmsar hliðar þess. Ég vil ekki fara á bak við forseta Alþingis eða þá nefnd sem fjallað hefur um þetta og mun gera þetta um leið og umboðsmaðurinn kemur heim.

Frsm. fjh.- og viðskn. (Páll Pétursson): Herra forseti. Sem svar við spurningum hv. 6. þm. Norðurl. e. vil ég taka fram að fjh.- og viðskn. hefur kannað frv. og fullvissað sig um að sú lagasetning, sem hér er um að ræða, sé eðlileg og nauðsynleg. Við teljum þær efasemdir, sem komið hafa fram og haldið hefur verið á lofti gegn þessu máli, ekki á rökum reistar. Þess vegna leggjum við til að frv. verði samþykkt. Ég tel ekki ástæðu til þess að tortryggja Ríkisendurskoðun. Ríkisendurskoðun er komin undir Alþingi og það er á valdi Alþingis að sjá um það að hún sinni hlutverki sínu með eðlilegum hætti.

Frsm. fjh.- og viðskn. (Páll Pétursson): Herra forseti. Fjh.- og viðskn. hefur athugað frv. til l. um heimild fyrir fjmrh. fyrir hönd ríkissjóðs að selja fasteignir Grænmetisverslunar landbúnaðarins að Síðumúla 34 og jarðhús í Ártúnsbrekku við Elliðaár. Nefndin hefur eftir athugun þessa mælt með samþykkt þess á grundvelli kaupsamnings, sem dagsettur var 29. júlí 1986, um fasteignir Grænmetisverslunar landbúnaðarins milli ríkisstjórnarinnar og Sölusamtaka íslenskra matjurtaframleiðenda. Undir þetta skrifa allir nefndarmenn.

Frsm. meiri hl. fjh.- og viðskn. (Páll Pétursson): Herra forseti. Á þskj. 1085 birtist álit meiri hl. fjh.- og viðskn. sem mælir með því að frv. verði samþykkt. Minni hl. mun skila séráliti. Að þessu meirihlutaáliti standa Páll Pétursson, Geir H. Haarde, Guðmundur G. Þórarinsson, Einar Kr. Guðfinnsson og Kjartan Jóhannsson.

Frsm. minni hl. fjh.- og viðskn. (Steingrímur J. Sigfússon): Herra forseti. Hér er á ferðinni eitt af næstum því óteljandi skattafrumvörpum ríkisstjórnarinnar, sérstakt gjald á ökutæki landsmanna, bifreiðagjald, frv. til l. þar um. Áður þaulskattlagðar bifreiðar landsmanna urðu hæstv. ríkisstjórn tilefni til enn frekari skattlagningar í bráðabirgðaráðstöfunum í fjármálum sem gerðar voru á sl. sumri og er frv. til staðfestingar á þeim. Minni hl. er andvígur þessu gjaldi á bifreiðar, ekki endilega vegna þess, eins og segir nál., að það þurfi að vera vitlausara en hvað annað að skattleggja bifreiðar heldur teljum við að ráðstafa eigi þá þeim skatttekjum innan málaflokksins, ef svo má að orði komast. Það hefur verið stefna okkar að sem mestu af þeim tekjum sem ríkissjóður hefur af skattlagningu umferðarinnar eigi að verja til uppbyggingar í samgöngumálum. Hér liggur hins vegar fyrir að ekki ein einasta króna af þessu nýja gjaldi muni renna til vegaframkvæmda og reyndar var hæstv. ríkisstjórn að fá samþykkta hér í dag vegáætlun, þar sem gert er ráð fyrir því í þriðja sinn í röð að ekki fari ein einasta króna úr ríkissjóði til framkvæmda. Það er auðvitað í hróplegri mótsögn við það að ríkissjóður skuli á sama tíma vera að auka skattheimtu á umferðinni, á bifreiðum í þessu tilviki. Þess vegna leggst minni hl. algerlega gegn þessum skattstofni með sérstakri tilvísan til þess hvernig á að ráðstafa eða reyndar hvernig á ekki að ráðstafa fénu, þ.e. ekki til vegamálanna eða uppbyggingar í samgöngumálum. Ég hef áður rætt, herra forseti, það heimildarákvæði sem hæstv. fjmrh. hefur skv. frv, til að endurgreiða eða lækka eða fella niður bifreiðagjald af bifreiðum í eigu hjálpar- og björgunarsveita. Það liggur fyrir að hæstv. ráðherra hefur notað og hyggst nota sér þær heimildir til þess að létta af þessu gjaldi í þeim tilvikum, sem er vissulega af hinu góða. En það breytir ekki því að meginafstaða okkar er að þessi skattheimta sé ekki réttlætanleg. Aukin skattheimta á umferðina sem ekki á að skila einni einustu krónu til vegamála eða framkvæmda í samgöngumálum er ekki réttlætanleg við þessar aðstæður. Minni hl. fjh.- og viðskn. mælir því gegn frv. og mun greiða atkv. gegn því.